Mvumilivu hula mbivu

﻿Mvumilivu hula  mbivu  

Katika kijiji kimoja,  kulikuwa na mvulana  aliyeitwa Abula.  Abula hakupenda kusoma  wala hata kufungua  kitabu. Licha ya kuwa  mwanafunzi mvivu  alikuwa na tabia mbovu.  
Abula alizoea kuiba pesa  za mamake na kununua  peremende. Hata mama  alipozificha, Abula  alizipata.  Alipomaliza kula  peremende, Abula  angeenda kucheza na  marafiki zake.  
Baada ya muda, Abula  aliacha kwenda shuleni.  Alicheza mchana kutwa na  kurudi nyumbani jioni.  Mamake alipogundua  jambo hilo, alikuwa na  wasiwasi.  
Alimwambia mumewe,  "Mtoto wetu amekuwa  mtukutu. Nadhani hata  haendi shuleni. Pia  ananiibia pesa."  Baba aliwaza jinsi  angembadilisha Abula  tabia kwa njia mwafaka.  
Alimwambia mkewe,  "Wakati mwingine, zifiche  pesa zako katika kurasa za  kitabu. Kwa vile yeye  hafungui vitabu, pesa  zako zitakuwa salama  pale."  
Siku iliyofuata, Abula  alitafuta pesa za mamake  kila mahali lakini  hakupata chochote.  Aliamua kwenda soko  iliyokuwa karibu kuona  kama angepata pesa  zozote.  
Baba aliona kule Abula  alikuwa akienda.  Alisema, "Mwanangu,  ninajua kwa nini  unakwenda sokoni. Sasa  rudi nyumbani ukatafute  pesa kwenye vitabu."  
Abula alishangaa, lakini  alikwenda nyumbani  akatafuta kwenye vitabu.  Alizipata pesa ambazo  mamake alikuwa  ameficha.  
Siku iliyofuata, Abula  alitafuta tena kwenye  vitabu. Lakini, hakuna  pesa zozote zilizokuwa  zimefichwa humo.  Alimwuliza babake kwa  nini hakupata pesa zozote  kwenye vitabu.  
Babake alitabasamu kisha  akamjibu, "Mwanangu, je,  ungependa kupata pesa  nyingi za kununua vitu  vingi vitamu?"  Abula alimjibu, "Bila  shaka, baba."  
Babake alisema, "Nisikilize  vizuri. Soma vitabu vyako  na uhudhurie shule.  Utapata zawadi nyingi  kwenye vitabu. Usikate  tamaa."  Abula alijibu, "Lakini baba,  kusoma ni kazi ngumu.  Vitabu vinachosha mno!"  
Baba aliwaza juu ya  kumhamasisha mwanawe.  Alimwambia Abula, "Hebu  tusome pamoja.  Nitakusaidia upate mali  vitabuni."  Abula alisoma kwa bidii.  Mwishoni, alifaulu na  kuishi maisha mazuri. 


Source www.africanstorybook.org